Meždurečensk

Meždurečensk () om Venäman lidn Kemerovon agjan suvipäivnouzmas. Se om agjan nellänz'-videnz' lidn eläjiden lugun mödhe kuti Leninsk Kuzneckii-ki, Meždurečenskan lidnümbrikon administrativine keskuz (vspäi 2005).
Istorii.
Eländpunktan aluz om pandud vl 1946 kuti "Ol'žeras"-žilo (nimitihe jogen mödhe) samha kivihil't. Kätihe žilod da saudud türmatud mehil eländpunktad lidnaks vn 1955 23. päiväl kezakud, nimitihe nügüdläižikš geografižen sijadusen mödhe kahten jogen keskes ().
Meždurečensk šingotase kivihilen samižel (viž kaivut, sidä kesken järed «Raspadskai», i viž kar'jerad) i videl küllästamižfabrikal, kuldan samižel, kohenduzmehanižel Tomusinskii-tegimel i sömtegimištol (leibänkombinat, oludtegim i jomižed, mineraline vezi), mugažo mägisuksiden turizmal.
Geografijan andmused.
Lidn om 25 km pitte, sijadase ümbrikon päivlaskmaiženno röunanno, pidust' Tomin oiktad randad tobjimalaz i sen oiktan Us-ližajogen () hural randal tobjimalaz, 240 m ü.m.t. keskmäižel korktusel. Meždurečenskan sokaz tahond om ümbärtud mägirajonil.
Matkad Kemerovohosai om 225 km lodeheze orhal, 300 km avtol vai raudtedme. Meždurečensk mülüb Novokuzneckan lidnaglomeracijha (1,15 mln rist. vl 2010). Lähembaine lidn om Miski 15 km päivlaskmha.
Klimat om terav kontinentaline pil'vekaz. Voden keskmäine lämuz om +0,1 C°, heinkun +18,5 C°, vilukun −15 C°. Ekstremumad oma −48 C° i +39 C°. Mahusen kül'mehtusen süvüz om 190 sm. Paneb sadegid 750..1400 mm vodes. Lumikatken korktuz sase ühthe metrhasai lidnas, 2,5..3 m mägiden pautkil, 4..7 m mägidenkeskuižiš, sen tagut keväz'ližen sur'veden jogavozne grazind jäb lidnas.
Tobmuz.
Kaik üks'toštkümne pen't žilod mülüdas lidnümbrikho Meždurečenskan ližaks, alištudas koumele territorialižele ohjandusele. Lidnümbrikon pind — 7322,9 km².
Lidnümbrikon tobmuden pämez' om sen Administracijan pämez'. Edeližed lidnümbrikon pämehed oma Vladimir Černov (reduku 2018 — keväz'ku 2023), Sergei Kislicin (keväz'ku 2015 — sügüz'ku 2018). Lidnümbrikon Rahvahandeputatoiden nevondkund kogoneb 25 ühtnijaspäi, sen ezimez' om Jurii Baranov vn 2018 redukuspäi.
Eläjad.
Vn 2010 Venäman rahvahanlugemižen mödhe lidnan eläjiden lugu oli 101 678 ristitud, lidnümbrikon — 103 946 ristitud. Vn 2021 rahvahanlugemižen mödhe lidnan ristitišt oli 96 174 eläjad. Vl 2017 kaik 97 895 ristitud elihe lidnas i 99 896 ristitud kaikes lidnümbrikos. Kaikiš suremb lidnan ristitišt oli 108 tuh. eläjid vll 1991−1993.
Ortodoksižen hristanuskondan viž pühäpertid oma saudud i avaitud lidnas: koume jumalanpertid da kaks' časounäd.
Openduz.
Lapsiden opendusen aluzkundad oma päivkodid, viž aluzškolad (nomer 4, 7, 9, 15 i Garmonii), kahesa keskškolad (nomer 1, 2, 12, 19, 22, 23, 25, 26), kaks' gimnazijad (nomer 6 i 24), licei nomer 20, kaks' školad-internatad (nomer 11 i 16), lapsiden sädamižen keskuz, lapsiden da norišton keskuz, čomamahtoiden škol nomer 63, kompjuterine Top-akademii, seičeme sportškolad (kompleksine, voleibolan i basketbolan, futbolan, hokkein i figurštargundan, üks'borcuindoiden, kaks' olimpižen varan hihtandsportas).
Lidnan professionaližen opendusen aluzkundad oma Meždurečenskan kaivudensauvondtehnikum, Kemerovon agjan medkolledžan filial, Kuzbassan valdkundaližen tehnižen universitetan (Kemerovo) filial.